હા, મારી બાળપણની અમુક સખીઓને આજે પણ શોધું છું. ખબર નહિ, એ પણ મને શોધે છે કે નહિ ? ધોરણ બીજામાં મારી એક સખી સેજલ ભાવનગરમાં બની હતી. ત્યારે પપ્પાની ત્યાં ટ્રાન્સફર થઈ હતી, અમે એક વર્ષ સ્કૂલમાં સાથે હતા. જયારે ફરી બેક ટુ પેવેલીયન એટલે કે નિવાસ જુનાગઢ પાછા જવાનું થયું ત્યારે અમે નક્કી કર્યું હતું કે બીજા દિવસે અમે બન્ને એક બીજાના એડ્રેસ આપીશું. હું બીજા દિવસે સ્કૂલે જઈ જ ન શકી અને આજ સુધી અમારો સંપર્ક થઈ શક્યો નથી. ખબર નહિ, તેણી એ મારી રાહ જોઈ હશે કે નહિ ? એવી જ બીજી સખી દિપાલી ગઢવી… તેણી મારી સાથે પ્રાયમરીમાં ભણતી, અને જયારે તેણે ઘર બદલ્યું ત્યારે હું બીજે હતી. તેણીને પણ કેટલાય વર્ષોથી શોધું છું.